《画湖西谢评事宅》
明代·许友

先生之官轻如纸，先生之名长不死。欹斜一屋傍芦花，两扇柴门面湖里。

樵歌渔曲来朝昏，雨月风烟无间止。四时有客至湖中，便道竹边评事里。

予今欣慨念先生，画此茫茫一湖水。

作者简介：福建侯官人，初名宰，又名友眉，字有介，一字瓯香。许豸子。诸生。诗孤旷高迥，钱谦益尝录其诗入《吾炙集》，王士禛、朱彝尊并称之。善画工书，少师倪元璐，晚慕米芾，筑米友堂以祀之。康熙间卒。有《米友堂诗集》。